Skien 28.03.2022

Porsgrunn kommune,

Byggesak

postmottak@porsgrunn.kommune.no

**Sverresgate 34- Mediaomtale om å rive den verneverdige bygningen.**

Fortidsminneforeningen har over mange år vært bekymret over situasjonen rundt bevaring av Sverresgt 34, og 07.09. 2017 sendte avdelingen sin første bekymringsmelding om situasjonen rundt vedlikeholdet til kommunen, og purret opp saken ved flere anledninger. Forfallet har bare øka og det er nå kommet til en svært kritisk situasjon

Omtaler i lokalaviser gir oss stor bekymring for at Porsgrunn igjen skal miste en viktig bygning av sitt verneverdige bygningsmiljø.

Uten at søknad om riving er innsendt til kommunen, og vedtak fatta har eier igangsatt rivingsarbeid. Takstein og lekter er fjerna og taket står ubeskyttet for vær og vind. Dette er en ulovlighet som kommunen, som bygningsmyndighet, må gripe fatt i straks. Dagens eier, tiltakshaver, som ikke er i stand til å ivareta bygningen, har i flere år påberopt seg at han vil selge. Det er tragisk at han har fått la bygget forfalle på denne måten og bevisst la forfallet komme så langt som dagens situasjon viser.

Som det praktbygget Sverresgate 34 engang var, og slik det framstår i dag , virket det bevisste forfallet som planlagt.

Det er ennå mulighet til å ta vare på bygningen for personer som ønsker det, og har rette kompetanse , men det må skje raskt.

Kommunen må her ta grep straks og stoppe det ulovlige rivingarbeidet som utføres.

Samtidig må bygnings straks sikres og taket tekkes med presenning.

Vi får opplyst at bygningsavfall brennes på stedet, noe som gjør situasjonen svært alvorlig siden bygningsmiljøet her er tett trehusbebyggelse.

Fortidsminneforeningen Telemark avdeling vil kunne gi råd og veiledning , og være behjelpelig med å søke tilskudd fra Kulturminnefondet og andre låneinstanser. Dette vil kunne hjelpe ny eier slik at bygget igjen kan framstå i sin fordoms prakt.

Porsgrunn har ikke flere verneverdige bygg å miste av sin bygningsarv i tre.

KOMMUNEN MÅ STRAKS UTFØRE TILTAK SOM STOPPER ULOVLIGHETENE OG SIKRE TAKET PÅ BYGGET MED PRESENNING.

Med hilsen

Fortidsminneforeningen Telemark avdeling

For styret

Else M Skau

Vedlegg: Brev som er sendt til kommunen tidligere.